“Van lluir una expressivitat variada al mateix temps que els diferents timbres quadraven com en un gran cercle” - Scherzo, revista musical / Festival Internacional Santander 2023.

Nascut l’any 2017 a Barcelona, KamBrass Quintet és una de les agrupacions amb més projecció del panorama musical actual. La curiositat i la passió per la música de cambra són els incentius que comparteixen els cinc amics per crear aquest projecte. L’interès per a l’estrena d’obres inèdites, la música original per a la formació i els arranjaments idiomàtics estableixen la versatilitat com a segell identitari, representada a través del repertori a cada concert. Sempre amb la musicalitat com a eix vertebral.

Durant la seva trajectòria han estat guardonats amb diversos premis i reconeixements internacionals. Al març de 2025 han rebut el 1r premi i premi a la millor interpretació de la obra d’encàrrec al Concurs Internacional del Festival de Ljubljana – Quintets i Quartets de Metalls, actualment un dels concursos més prestigiosos per a la música de cambra de metalls. L’any 2024 el Royal Overseas League (ROSL) de Londres premià el grup amb el Philip Jones Prize. L’any anterior van rebre el 2n Premi al Philip Jones International Brass Ensemble Competition a Birmingham, Regne Unit. Al 2022 van obtenir el 1r Premi del Philip Jones Brass Preis a Lucerna, el 2n Premi al prestigiós concurs Antón García Abril de Baza, Granada i el 2n Premi al concurs Cambra Romànica d’Andorra. KamBrass també fou nominat al Prix Credit Suisse Jeunes Solistes 2022. Aquest mateix any, van ser seleccionats pel Quartet Casals per a participar a la 2a Jornada per a Formacions Professionals de Música Cambra de Vic i becats per Joventuts Musicals d’Alemanya en tres ocasions consecutives (2022, 23 i 24) per a formar part del Chamber Music Campus 2022 de Weikersheim, Alemanya, amb el director artístic i fundador d’Artemis Quartet, Heime Müller. Al 2021 van ser premiats amb l’American Brass Quintet Prize del Fischoff Chamber Music Competition d'Estats Units. Al desembre de 2020 van rebre el 2n Premi a l’Orpheus Swiss Chamber Music Competition.

Actuen a reconeguts festivals nacionals i internacionals. L’Auditori de Barcelona en el Festival Emergents, Festival Internacional de Santander, Festival MonteLeón, la Xarxa de músiques de Joventuts Musicals de Catalunya, Palma Clàssica, entre d’altres, són alguns dels escenaris on han debutat a escala nacional. En l’àmbit internacional, han participat al Lucerne Festival, Schleswig-Holstein, Gezeitenkonzerte, Hohenloher Kultursommer Festival, Kings Place de Londres, Viva Musica Festival de Bratislava, Festival Musikdorf Ernen, Swiss Chamber Music Festival, Davos Music Festival, entre d’altres. Aquest 2025 han debutat la Sala 1 Pau Casals de l’Auditori de Barcelona com a solistes amb la Banda Municipal de Barcelona.

Amb l'objectiu de continuar creixent com a grup de música de cambra consolidat, al novembre de 2024 van llançar el seu primer àlbum titulat Developments.

Complementen aquesta activitat amb formació acadèmica a càrrec de músics com Anton Kernjak i Claudio Martínez a la Musik Akademie Basel. La seva formació es va iniciar a l'Escola Superior de Música de Catalunya sota el mestratge de Pablo Manuel Fernández i ha continuat amb el màster de música de cambra a la Hochschule für Musik de Lucerna (Suïssa) amb Isabel Charisius (Alban Berg Quartet), Antonio Lagares (Azahar Ensemble), Daniel Dodds (Festival Strings Lucerne), Immanuel Richter (Basel Sinfonieorchester), entre d’altres. El continu interès per la música de cambra els ha portat a rebre consells de professionals del sector com el Quartet Casals, Kuss Quartet, Dirk Mommertz (Fauré Quartet), Gregor Sigl (Artemis Quartet), Péter Nagy, Patrick Jüdt, Gerhard Schulz (Alban Berg), Rainer Schmidt (Hagen Quartet), Matthias Hoffs (German Brass), Achilles Liarmakopoulos (Canadian Brass), Spanish Brass, entre altres.